Raskaart help knip glo wedstryd kortDie speel van die raskaart het glo Saterdag onder meer daartoe gelei dat ʼn wedstryd in die Goue Leeus-rugbyunie (GLRU) se Senior Grootuitdaagreeks (SGU) reeds in die eerste helfte kortgeknip is. Dit was in ʼn botsing tussen Southern Knights van Naturena (tweede op die punteleer) en Kagiso (tweede laaste). Volgens wat Pale Toe! kan vasstel, is ʼn speler van Kagiso ná herhaalde opsetlike oortredings ʼn geel kaart gewys. In ʼn daaropvolgende woordewisseling met die skeidsregter wou hy glo weet of hy die geel kaart kry omdat hy swart is. Hierop wou die blaser die speler se optrede met sy afrigter en spanbestuur uitpluis, maar dié het blykbaar in gebreke gebly om op te tree. Die speler (van die veld af) se volgehoue uittarting het veroorsaak dat die skeidsregter hom met ʼn tweede geel kaart – dus gelyk aan ʼn rooi kaart – gestraf het. Voor die spel weer aan die gang kon kom, het die speler glo die blaser gevloek, waarop laasgenoemde die wedstryd afgelas het. Die voorval volg minder as twee weke nadat ʼn GLRU-omsendbrief aan die bond se klubs die gedragskode teenoor wedstrydbeamptes beklemtoon het, en ʼn oproep op klubbesture gedoen is om dissipline te handhaaf, en sodoende die beamptes se goedgesindheid te verseker. ♦ Intussen het skeidsregters in die Oostelike Provinsie weer die fluitjie opgeneem, nadat hulle twee weke lank gestaak het uit protes teen die beledigings en aanrandings wat aanvoer hulle moet verduur.